9. การควบคุมภายใน

บริษัทฯได้ให้ความสำคัญต่อระบบการควบคุมภายใน ทั้งในระดับบริหารและระดับปฏิบัติงาน
จึงได้มีการดำเนินการเพื่อกำหนดภาระหน้าที่อำนาจการดำเนินการของผู้ปฏิบัติงาน
และของผู้บริหารไว้เป็นลายลักษณ์อักษร นอกจากนี้บริษัทฯ
มีผู้ตรวจสอบภายในทำหน้าที่ตรวจสอบเพื่อให้มั่นใจว่าการปฏิบัติงานหลัก
และกิจกรรมทางการเงินที่สำคัญของบริษัทฯ
ได้ดำเนินการอย่างมีประสิทธิภาพภายใต้แนวทางนโยบายทั้งหมดที่กำหนดไว้รวมถึงกฎหมายที่เกี่ยวข้อง
โดยผู้ตรวจสอบภายในมีการตรวจสอบการปฏิบัติงานแต่ละแผนก
และรายงานผลตรงต่อคณะกรรมการตรวจสอบเพื่อให้ผู้ตรวจสอบภายในมีความเป็นอิสระจากผู้บริหาร
ในส่วนของการควบคุมภายในนั้น บริษัทฯ ได้เน้นในด้านต่างๆ 5 ด้าน ได้แก่

  - องค์กรและสภาพแวดล้อม

  - การบริหารความเสี่ยง

  - การควบคุมการปฏิบัติงานของฝ่ายบริหาร

  - ระบบสารสนเทศและการสื่อสารข้อมูล

  - ระบบการติดตาม

องค์กรและสภาพแวดล้อม

บริษัทฯ ได้จัดโครงสร้างองค์กรอย่างเหมาะสม
เพื่อเอื้ออำนวยให้ฝ่ายบริหารสามารถดำเนินงานได้อย่างมีประสิทธิภาพ และบริษัทฯ
ได้มีการกำหนดเป้าหมายการดำเนินธุรกิจ เพื่อเป็นแนวทางในการปฏิบัติงานของพนักงาน นอกจากนี้
บริษัทฯ ได้กำหนดให้มีนโยบายการกำกับดูแลกิจการที่ดี เพื่อยึดถือเป็นแนวปฏิบัติ เนื่องจากบริษัทฯ
ตระหนักเป็นอย่างดีว่าการทำงานภายใต้สภาพแวดล้อมการควบคุมที่ดีนั้นจะส่งให้การปฏิบัติงานเป็นไปอย่างมีประสิทธิภาพ

การบริหารความเสี่ยง

บริษัทฯ มีการกำหนดนโยบายในการบริหารจัดการความเสี่ยง
ระดับธุรกิจเชิงนโยบายและระดับดำเนินงาน
โดยระดับนโยบายคณะกรรมการบริษัทฯและผู้บริหารระดับสูงมีการกำหนดทิศทางตามปัจจัยความเสี่ยง
ที่มีการประเมินผลกระทบและโอกาสในการเกิด เพื่อให้ลำดับความสำคัญในการปรับปรุงตามนโยบาย
เพื่อหาโอกาสในการลดหรือถ่ายโอนความเสี่ยง รวมทั้งกำหนดแผนงานกรณีที่เกิดความเสี่ยงนั้นๆ
นอกจากนี้ ในระดับการดำเนินงาน บริษัทฯ มีการจัดตั้งผู้ที่ทำหน้าที่ในการตรวจสอบภายใน
เพื่อประเมินผลการดำเนินงานอย่างสม่ำเสมอ
รวมทั้งมีการกำหนดให้ผู้บริหารในทุกระดับมีส่วนร่วมในการรับทราบ สื่อสาร ปรับปรุงและแก้ไข
ตามผลการตรวจสอบเพื่อให้การดำเนินงานเกิดประสิทธิภาพ ทั้งนี้
มีการกำหนดเป็นวาระในการตรวจสอบและติดตามความคืบหน้าและผลการปรับปรุงแก้ไขเป็นประจำทุกเดือน
โดยมีผู้บริหารเป็นผู้สรุปและติดตามผลเบื้องต้น

การควบคุมการปฏิบัติงานของฝ่ายบริหาร

บริษัทฯ ได้กำหนดอำนาจและระดับการอนุมัติในแต่ละแผนกไว้
และได้ทำการติดตามตรวจสอบอย่างสม่ำเสมอ กรณีที่บริษัทฯ มีการทำธุระกรรมกับผู้ถือหุ้นรายใหญ่
กรรมการผู้บริหารหรือผู้ที่เกี่ยวข้องกับบุคคลดังกล่าว บริษัทฯ
จะปฏิบัติตามประกาศของตลาดหลักทรัพย์แห่งประเทศไทยเรื่องหลักเกณฑ์ วิธีการ
และการเปิดเผยรายการที่เกี่ยวโยงกันของบริษัทจดทะเบียน
นอกจากนี้บริษัทฯได้ให้ความสำคัญต่อระบบควบคุมภายในระดับปฏิบัติงานเพื่อให้การดำเนินงานเป็นไปอย่างมีประสิทธิภาพ
จึงได้ว่าจ้างบริษัทจากภายนอก ซึ่งเป็นผู้เชี่ยวชาญด้านการวางแผนการประเมินระบบควบคุมภายใน
ทำหน้าที่เป็นผู้ตรวจสอบภายใน และได้กำหนดอำนาจ หน้าที่ ในการดำเนินงานของผู้ปฏิบัติงาน
ผู้บริหาร ไว้เป็นลายลักษณ์อักษรอย่างชัดเจน มีการควบคุมดูแลการใช้ทรัพย์สินของบริษัทฯ
และมีการแบ่งแยกหน้าที่ผู้ปฏิบัติงาน และผู้ติดตามควบคุมและประเมินผลออกจากกัน
เพื่อรักษาไว้ซึ่งการถ่วงดุลและตรวจสอบระหว่างกันอย่างเหมาะสม
นอกจากนี้ยังมีการควบคุมภายในที่เกี่ยวข้องกับการแบ่งแยกหน้าที่บันทึกรายการออกจากหน้าที่ในการจัดเก็บดูแลทรัพย์สินประเภทสินค้าคงเหลือ
รวมจัดทำรายละเอียดงานให้แก่พนักงานแล้ว

ระบบสารสนเทศและการสื่อสารข้อมูล

บริษัทฯ มีระบบการจัดเก็บข้อมูลและสารสนเทศที่ดี
ทำให้สะดวกต่อการนำข้อมูลที่มีอยู่ไปใช้ประโยชน์ในการดำเนินธุรกิจได้อย่างเหมาะสม
มีการจัดทำรายงานที่มีสาระสำคัญและข้อมูลที่จำเป็นต่อการตัดสินใจที่ครบถ้วนให้คณะกรรมการบริษัทฯได้พิจารณาก่อนการประชุมทุกครั้ง
และมีการจัดเก็บเอกสารที่ครบถ้วนและเป็นหมวดหมู่
โดยเฉพาะอย่างยิ่งเอกสารทางการบัญชีที่มีความสำคัญต่อการจัดทำรายงานทางการเงินให้แก่คณะกรรมการบริษัทฯได้พิจารณา

ระบบการติดตาม

บริษัทฯ มีระบบการติดตามผลการดำเนินงานอย่างสม่ำเสมอโดยการจัดทำ KPI Report
เพื่อเปรียบเทียบผลการดำเนินงานที่เกิดขึ้นจริงกับเป้าหมายที่ได้วางไว้
ซึ่งผู้ตรวจสอบภายในได้ดำเนินการตรวจสอบระบบควบคุมภายในอย่างสม่ำเสมอ
ตามแผนงานการตรวจสอบประจำปี และส่งรายงานการตรวจสอบให้แก่คณะกรรมการ ตรวจสอบ ณ
ปัจจุบัน ยังไม่พบข้อบกพร่องที่เป็นสาระสำคัญ
แต่ได้ให้ความเห็นในการปรับปรุงระบบการควบคุมภายในบางจุดที่ได้ตรวจพบ
โดยฝ่ายตรวจสอบภายในของบริษัทฯ
มีหน้าที่ตรวจสอบเพื่อให้มั่นใจว่าการปฏิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการอย่างมีประสิทธิภาพภายใต้แนวทางที่กำหนด รวมถึงกฎหมายที่เกี่ยวข้อง